Wasgoedpennetjie-kompetisie hou bejaardes ‘op-en-wakker’ | News24
Wasgoedpennetjie-kompetisie hou bejaardes ‘op-en-wakker’
’n Wasgoedpennetjie-kompetisie vir bejaardes in rolstoele is vanjaar vir die eerste keer op Uitenhage aangebied as deel van die Age-in-Action program om lewenskwaliteit van dié senior burgers te help bevorder.
Elva van Zyl, van die departement van maatskaplike ontwikkeling, waar sy die distriks-koördineerder is vir dienste aan bejaardes, het dié aktiwiteit by ACVV Aandmymering bygewoon en was verheug oor die deelname.
“Hierdie is ’n manier om bejaardes aan te moedig om aktief te bly, hulle spiere aan die gang te hou en veral die hand-oog-koördinasie te stimuleer. Dit is belangrik vir hulle mens-waardigheid en in die algemeen om hul lewenskwaliteit te verbeter.
“Daarby is dit sommer gratis terapie vir ons mense in rolstoele. Oefening help dat hulle hul onafhanklikheid behou en self oor die weg kom,” sê Van Zyl.
Die kompetisie behels twee wasgoedlyne, ’n meter uitmekaar en 1.2 meter hoog, met wasgoedpennetjies aan die een lyn vasgeknyp. Deelnemers in rolstoele sit tussen die lyne en dan word daar gekyk wie kan die meeste wasgoedpennetjies in ’n minuut, van een lyn na ’n ander oorknip.
Deelnemers was van Uitenhage en Port Elizabeth. Dit was uiteindelik die haan onder die henne, Willem de Klerk (64) van Louis Dubb tehuis, wat gewen het. Hy het 29 wasgoedpennetjies in ’n minuut oorgeknip en gaan nou die Nelson Mandela Metropool verteenwoordig op provinsiale vlak.
“Ek was eintlik bietjie geworry, want ek het gehoor hierdie vroue knyp 33 wasgoedpenne-tjies in ’n minuut vas,” het De Klerk gesê, wie se bene in 2006 geamputeer is.
“Laasjaar het ek my eerste goue medalje op die nasionale spele [Golden Games] gewen. Dit was na drie jaar se oefen! Die truuk is, hou jou oog op die pennetjie en hou die lyne stil.”
In die Age-in-Action aktiwiteite gaan dit nie soseer oor kompetisie nie, maar deelname en sosiale interaksie.
Van Zyl sê, “Dit is goed as bejaardes sosiaal verkeer met mense buite hulle bekende omgewing. Die program is regtig suksesvol en het ’n positiewe impak op bejaardes se lewens. Ons kry jaarliks al meer inskrywings en dit is absoluut ’n belewenis om te sien hoe op-en-wakker en aktief van die bejaardes is.
“Die bestuur van ACVV Aandmymering het vir ons weereens gewys wat moontlik is. Dit is so belangrik dat bejaardes in tehuise aangemoedig word om van waarde te wees, van waarde te voel en om hulle waardigheid te behou,” het Van Zyl gesê.
Die ACVV Aandmymering Age-in-Action deelnemers word afgerig deur Leonen Wonni Davis.
Vanjaar se Golden Games provinsiale ronde, waaraan die Age-in-Action wenners uit 7 distrikte gaan deelneem, word in September in Oos-Londen gehou. Daar is selfs ’n bejaarde mans- sowel as vroue- sokkerspan wat gaan deelneem.
Die Golden Games nasionale spele word gedurende Oktober in Limpopo gehou. In 2014 was die Oos-Kaap die wenners van die nasionale spele en verlede jaar die naaswenners.
Die Golden Games is een van die grootste internasionale programme vir bejaardes, maar Suid-Afrika het nog nie op dié vlak begin deelneem nie.